Emma Răducanu, fosta campioană de la US Open care nu va lua startul la Roland Garros, a mărturisit că nu a trăit cele mai frumoase clipe în copilărie, asta din cauza faptului că toată viața ei a fost dedicată tenisului.
În interviul acordat pentru cotidianul The Times jucătoarea cu origini românești a mărturisit că a avut parte de o copilăria grea. Conform acesteia, părinții ei au fost foarte stricți când a venit vorba de disciplină.
Cu toate astea, jucătoarea din Marea Britanie consideră că strictețea părinților este unul dintre motivele principale pentru succesul ei de la Flushing Meadows din 2021.
„Părinții mei sunt atât de insistenți. Când eram mai mică, erau și mai insistenți. Acum sunt într-un loc în care îmi spun ce cred ei că este cel mai bine, dar își dau seama că, în cele din urmă, cu cât insistă mai mult, cu atât mai mult mă voi opune eu.
Am văzut niște oameni grozavi cu care jucam în juniori și care aveau părinți mult mai îngăduitori, care le spuneau copiilor că e în regulă dacă au pierdut.
Acei juniori nu mai sunt azi în tenis, așa că nu-mi învinuiesc părinții pentru asta. Părinții mei se opuneau ferm ideii de a avea iubiți, deoarece interferează cu antrenamentul. Când eram mai mică nici măcar nu aveam voie să mă întâlnesc cu prietenele mele.
De multe ori eram foarte resentimentară. Dar asta m-a făcut să fiu foarte încrezătoare și confortabilă în propria mea companie, ceea ce este, de asemenea, un mare avantaj,” a declarat Emma Răducanu pentru cotidianul The Times.
Jucătoarea din Marea Britanie a spus „pas” turneului de la Roland Garros, turneu care va începe pe data de 24 mai. Emma Răducanu nu a primit o invitație de a juca pe tabloul principal al turneului din Paris fiind nevoită să joace în calificări.
Lucrul ăsta nu i-a convenit campioanei de la US Open și a decis să se retragă chiar înainte de startul calificărilor. Jucătoarea cu origini românești a ales să se concentreze pe sezonul de iarbă, sezon care stă să înceapă, unde speră să obțină rezultate mult mai bune decât cele din acest an.
„Este important pentru mine să mă concentrez la formarea unei baze. Voi folosi pauza pentru a încerca să-mi revin mental după începutul de an dificil pe care l-am avut.
Vreau să fiu în formă maximă pentru sezonul de iarbă și să-mi ofer șansa de a rămâne sănătoasă pe tot parcursul anului”, a fost comunicatul transmis de Emma Răducanu, potrivit celor de la WTA.
Ultimul meci jucat de Emma Răducanu a avut loc în urmă cu aproximativ o lună, la turneul de la Madrid, unde a pierdut în turul 1 în fața Marei Lourdes Carle, jucătoare venită din calificări.
După acel meci, Emma Răducanu a postat un mesaj pe rețele de socializare în care spunea că se simte epuizată atât mental, cât și fizic. De atunci, jucătoarea din Marea Britanie nu a mai participat la niciun turneu.